A TANÁCS HATÁROZATA
(2009. január 26.)
a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK rendelet 2. cikke (3) bekezdésének végrehajtásáról és a 2008/583/EK határozat hatályon kívül helyezéséről
(2009/62/EK)
AZ EURÓPAI UNIÓ TANÁCSA,
tekintettel a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló, 2001. december 27-i 2580/2001/EK rendeletre (1) és különösen annak 2. cikke (3) bekezdésére,
mivel:
(1)
A Tanács 2008. július 15-én elfogadta a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK rendelet 2. cikke (3) bekezdésének végrehajtásáról szóló 2008/583/EK határozatot (2), amely megállapítja azon személyek, csoportok és szervezetek naprakésszé tett listáját, amelyekre az említett rendelet vonatkozik.
(2)
A Tanács valamennyi szóban forgó személy, csoport és szervezet számára - amennyiben ez gyakorlatilag lehetséges volt - indokolást adott arról, hogy miért kerültek fel a 2008/583/EK határozatban szereplő listára. Egy személy 2008 októberében módosított indokolást kapott.
(3)
Az Európai Unió Hivatalos Lapjában közzétett értesítés (3) útján a Tanács tájékoztatta a 2008/583/EK határozatban felsorolt személyeket, csoportokat és szervezeteket arról a döntéséről, hogy továbbra is a listán tartja őket. A Tanács arról is tájékoztatta az érintett személyeket, csoportokat és szervezeteket, hogy lehetséges a Tanács indokolását kérni a listára kerülésük okaival kapcsolatban (ha erről valaki még nem kapott tájékoztatást).
(4)
A Tanács - a 2580/2001/EK rendelet 2. cikke (3) bekezdése rendelkezéseinek értelmében - teljeskörűen felülvizsgálta az említett rendelet hatálya alá tartozó személyek, csoportok és szervezetek listáját. A Tanács ennek során figyelembe vette az érintettek által hozzá benyújtott észrevételeket.
(5)
Az Elsőfokú Bíróság T-284/08. sz. ügyben, 2008. december 4-én hozott ítélete alapján egy csoport lekerült azoknak a személyeknek, csoportoknak és szervezeteknek a listájáról, akikre vagy amelyekre a 2580/2001/EK rendeletet alkalmazni kell.
(6)
A Tanács arra a következtetésre jutott, hogy a terrorizmus leküzdésére vonatkozó különös intézkedések alkalmazásáról szóló 2001/931/KKBP közös álláspont naprakésszé tételéről szóló, 2008. július 15-i 2008/586/KKBP közös álláspont (4) mellékletében felsorolt más személyek, csoportok és szervezetek a 2001/931/KKBP tanácsi közös álláspont (5) 1. cikkének (2) és (3) bekezdése értelmében terrorcselekményekben vettek részt, a 2001/931/KKBP közös álláspont 1. cikkének (4) bekezdése értelmében illetékes hatóság velük szemben határozatot hozott, és hogy ezeknek a továbbiakban is a 2580/2001/EK rendeletben előírt különleges korlátozó intézkedések hatálya alá kell tartozniuk.
(7)
Ennek megfelelően az azon személyek, csoportok és szervezetek listáját, akikre a 2580/2001/EK rendeletet alkalmazni kell, naprakésszé kell tenni,
A KÖVETKEZŐKÉPPEN HATÁROZOTT:
1. cikk
A 2580/2001/EK rendelet 2. cikkének (3) bekezdésében meghatározott lista helyébe az e határozat mellékletében szereplő lista lép.
2. cikk
A 2008/583/EK határozat hatályát veszti.
3. cikk
Ez a határozat az Európai Unió Hivatalos Lapjában való kihirdetésének napján lép hatályba.
Kelt Brüsszelben, 2009. január 26-án.